**Rhif 350 - Rhyddiaith dan 19 oed (ar unrhyw ffurf) – Brwydr**

**Beirniad – Llwyd Owen**

Cyflwynwyd un deg saith stori fer i gystadleuaeth eleni, o dan y thema ‘Brwydr’, gyda naw awdur yn brwydro am y brif wobr. Yn gyffredinol, roedd gan bob cystadleuwr afael da ar strwythur brawddegau a pharagraffau, tra roedd yr eirfa a’r ieithwedd yn gryf ar y cyfan.

Fodd bynnag, mae angen mwy na hynny wrth adrodd stori, boed yn un fer neu’n ddarn hirach o ryddiaith. O ddarllen yr ymdrechion, un o’r pethau amlycaf a’m tarodd oedd y *diffyg* cyffro mewn nifer o’r straeon. I fi, fel darllenydd, mae cyffro yn gydran hollbwysig a hanfodol o unrhyw stori. Heb gyffro, ni allwch ddisgwyl i’r darllenydd fod eisiau troi’r dudalen a gweld beth fydd yn digwydd nesaf. Heb gyffro, dim ond gofod difflach a diflas sydd ar ôl. A does dim un awdur ar wyneb y ddaear sydd eisiau cael ei gyhuddo o fod yn ddiflas!

Y naw awdur a ddaeth yn agos at y brig oedd Cadi Rees (dim llysenw), Elvis, Gwilym Brewys, Lili’r Dŵr, Erin Davies (dim llysenw), Sali Mali, Colomen, Llain ac Yr Esgid.

Mae stori Cadi Rees (dim llysenw) yn gafael yn syth yn y darllenydd, a hynny yn y paragraff cyntaf *(“..wrth i ni deithio tuag at y dyfodol.”).* Dyma ymdrech amserol, amrwd, dynol a thorcalonnus sy’n llawn disgrifiadau a chymariaethau da.

Mae Elvis yn cyflwyno stori llawn hiwmor rhyfedd mewn llais unigryw. Mae gan yr awdur arddull aeddfed, tra bod ei ddefnydd o fratiaith a thafodiaith yn gweddu’n berffaith i gynnwys y stori.

Mae Gwilym Brewys yn cyflwyno stori hynod drist am bwnc heriol, sef dementia, sy’n cynnwys manylion craff ac sy’n pwysleisio creulondeb didostur y cyflwr. Mae’r stori’n llifo’n effeithiol, ac mae arddull yr awdur yn hynod aeddfed wrth drafod pwnc mor sensitif.

Mae Lili’r Dŵr yn gwneud defnydd o ryddiaith sinematig a gweledol i adrodd stori drist am ddau gymeriad, tad a merch, ac effeithiau rhyfela arnynt. Mae gan yr awdur ddawn dweud amlwg a gafael gwych ar gymariaethau (“*Y pelydrau’n canghennu drwy’r awyr fel bysedd y diafol*”). Ymdrech ardderchog.

Mae Erin Davies (dim llysenw) yn defnyddio symbolaeth grefyddol gref a geiriau caneuon cyfarwydd i adrodd stori ddirgel amwys a thywyll. Cyflwynir y stori mewn arddull wreiddiol a helpodd yr awdur hwn i ddod yn agos at y brig.

Gan ddefnyddio delweddau effeithiol tu hwnt, mae Sali Mali yn cyflwyno stori drist ac amserol iawn i’r gystadleuaeth, am ffoadur ifanc yn dianc rhag y rhyfel yn Wcráin. Mae gan yr awdur afael ardderchog ar yr iaith, ac mae’r stori’n gorffen ar nodyn gobeithiol.

Mae Colomen yn adrodd stori ddirdynnol am heriau bywyd person ifanc mewn llais aeddfed a naturiol. Mae’r holl beth yn taro deuddeg ac mae gan yr awdur, sy’n ieithydd naturiol, ddawn dweud amlwg.

Cefais ysgytwad yn darllen stori Llain am ferch ifanc yn cael ei gwenwyno a’i cham-drin ar noson allan. Dyma stori amserol, gyfoes a brawychus, gan awdur sy’n meddu ar allu amlwg i adrodd stori.

Er gwaethaf yr holl ymdrechion clodwiw uchod, roedd un awdur ben ac ysgwyddau uwchben y gweddill yn y gystadleuaeth hon. Mae Yr Esgid yn defnyddio barddoniaeth Gerallt Lloyd Owen fel porth i deithio’n ôl mewn amser er mwyn ateb cwestiynau sy’n dal i gael eu gofyn heddiw am safle a pherthnasedd yr iaith Gymraeg ymhlith pobl ifanc y wlad. Dyma ddyfais hynod effeithiol, sy’n gafael yn y darllenydd ar unwaith. Mewn llais sicr, mae’r awdur hyderus hwn yn cyflwyno stori sydd wedi’i saernïo’n effeithiol, ac sy’n llawn hiwmor, dychan a dychymyg. Mae’r stori’n gyfoes, yn graffig ac yn glyfar, heb sôn am fod yn bwerus ac yn gwbl berthnasol i’r byd sydd ohoni heddiw. Mae dau lais unigryw yn adrodd y stori, sef bachgen ysgol ffraeth yn y cyfnod presennol, a milwr ifanc ym myddin Owain Glyndŵr ym 1282. Mae lleisiau’r adroddwyr yn gwrthgyferbynnu’n effeithiol gyda’i gilydd: y dyn ifanc yn llawn direidi a chellwair, a’r milwr yn ddifrifol a meddylgar, fel y dylai fod. Mae’r awdur yn llwyddo i baentio dau ddarlun cyferbyniol a chyfartal o ran eu pŵer a’u heffeithiolrwydd, sydd yn ei dro yn pwysleisio ei fedrusrwydd fel storïwr. Ac, ar ben popeth, mae’r stori’n adloniadol ac yn gyffrous, ac yn gafael yn y darllenydd o’r gair cyntaf tan yr olaf un. Gwych.

Y tri uchaf:

3 – Gwilym Brewys  
2 - Lili’r Dŵr  
1 – Yr Esgid